text: Eg vil heldur lukta blómurnar
text: #000000
text: “The Story of Ferdinand” er barnabók, ið Munro Leaf skrivaði í 1936. Bókin er prýdd við tekningum eftir Robert Lawson. Pasifistiska barnabókin var í longri tíð bannað í fleiri londum. Eitt nú í Spania, har borgarakríggj herjaði. Í Týsklandi kravdi Hitler, at øll eintøk av bókini vóru brend, meðan Mahatma Gandhi segði bókina vera sína yndis. Disney framleiddi kendan teknifilm í 1938, ið bygdi á søguna og myndirnar í bókini.
text: #000001
text: Eins og mong onnur havi eg eisini upplivað barndómsgleðina, ið kemst av, at foreldur geva sær tíð til at lesa góða nátt søgur, áðrenn barnið leggur seg. Hesar løtur eru mær dýrabarar og standa sera sterkt í mínum barndómsminni. Minnið um tryggleikan, hugnan og kærleikan, ein kennur, tá foreldur geva sær stundir til at lesa søgu fyri barninum. Í felag ferðast vit inn í ein annan heim, har hugflogið má nýtast og veruliga royna síni mørk. Samstundis kann barnið eisini læra ymiskt um lívið, um heimin kring seg og ikki minst um seg sjálvt.
text: #000002
text: Áðrenn bókaklubburin hjá Bókadeild Føroya Lærarafelags varð settur á stovn í 1986, og eg gjørdist limur frá fyrsta degi, var eg fyrst limur í Anders Ands Bogklub. Har fekk eg við jøvnum millumbili barnabøkur, ið bygdu á teknifilmar hjá Disney, sendandi úr Danmark. Ein av hesum mongu bókum var Tyren Ferdinand, ið kom út á donskum í 1983.
text: #000003
text: Søgan stendur sterkt í mínum minni. Hetta er av somu orsøk ein av mínum yndis barnabókum. Mamma og babba hava mangan verið noydd at lesa hana umaftur og umaftur við mín songarstokk miðskeiðis í áttatiárinum.
text: #000004
text: Bókin snýr seg um spanska kálvin Ferdinand, sum í mun til allar hinar javngomlu kálvarnar, ikki tímur at berjast, larma og vísa sína kropsliga styrki. Ferdinand vil heldur hava frið at sita undir sínum yndis træi, har hann kann lukta vøkru blómurnar, ið vaksa har. Mamma Ferdinand er bangin um, at hann ikki er heilt eins og hinir kálvarnir. Men hon letur hann tó fáa frið, tí hann hevur tað jú best, tá ið hann sleppur at lukta blómurnar.
text: #000005
text: Tá Ferdinand og hansara javnaldrar gjerast vaksnir tarvar, koma menn til bóndagarðin at vitja. Mennirnir leita eftir stórum og sterkum tarvum. Hesir skulu nýtast til tarvafikting. Av tí, at Ferdinand nú er størsti og sterkasti tarvurin á garðinum, verður hann valdur og sendur til Madrid at luttaka í tarvadysti. Men Ferdinand hevur ongan áhuga í at berjast við nakran. Í staðin fyri at lata seg øsa av tarvafiktarunum og bjóða teimum av í ringum, setur hann seg heldur at lukta tær mongu vøkru blómurnar, ið áskoðararnir kasta niður á vøllin fyri at heiðra tarvafiktarunum.
text: #000006
text: Tá fólk hava staðfest, at Ferdinand ikki kann nýtast til tarvafikting, verður hann sendur heim aftur til garðin. Og um hann enn er til, so situr hann uttan iva framvegis undir sínum yndistræi og luktar vøkru blómurnar.
text: #000007
text: Sum 4-5 ára gamal visti eg sjálvandi ikki, hví eg var so drigin at bókini. Tað er tó munandi lættari at skilja hví í dag. Sum ein skapandi, samkyndur drongur var eg, eins og Ferdinand, ikki heilt sum hinir javnaldrarnir. Eg tímdi ei heldur at berjast, beistast, larma, dálka meg og vísa mína kropsligu styrki. Heldur ikki um eg var bæði størst og sterkast millum mínar javnaldrar. Mær dámdi nógv betur at spæla friðaliga fyri meg sjálvan.
text: #000008
text: Hinir dreingirnir høvdu onnur áhugamál enn eg. Teir vóru líkaglaðir við tí, sum eg metti vera spennadi og áhugavert at takast við. Teimum dámdi best at bróta og oyðileggja tað mesta, teir fingu hendurnar á. Hetta skilti eg als ikki. Eg skilti heldur ikki, hví hesum somu dreingjum dámdi so væl at hyggja at filmum, har stásilig hús, bilar og aðrir vakrir lutir, vórðu sprongdir í luftina. Hví ynskti nakar at oyðileggja slíkan vakurleika?
text: #000009
text: Eg vildi heldur skapa vakurleika við mínum hondum og mínum hugflogi. Mær dámdi tí best at tekna, mála, uppfinna, skriva, framføra, dansa, gera mótashow, spæla handil og sniðgeva, meðan hinir dreingirnir heldur vildu kríggjast, berjast og niðurbróta.
text: #000010
text: Eins og Ferdinand kundi eg tí sum smádrongur lættliga hvørva inn í mín egna skapandi heim, har vakurleikan altíð ráddi, og alt fekk frið at vera fagurt. Ein vakurleiki, sum er at finna alla staðni kring okkum øll. Eisini sum vaksin. Vit skulu bara hyggja ella lukta nóg væl og nóg leingi.
text: #000011
text: Føroyar lesa skal vera við til at skapa lesigleði, seta føroyska málið í miðdeplin og skapa karmar fyri eini góðari lesimentan.
text: #000012
text: Um Føroyar lesaUpprunin til Føroyar lesaEndamáliðSamstarviðLesivanakanninginTemaSummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanumFilmar um lesingSkúlabókavørðurinLærarinNámslektarinNámsfrøðingurinLandsstýrismaðurinMaria og RonjaLesandi skiparinSambandBókaslúkurinMore
text: #000013
text: SummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanum
text: #000014